Document ID: 32005L0079

KOMISJONI DIREKTIIV 2005/79/EÜ,
18. november 2005,
millega muudetakse direktiivi 2002/72/EÜ toiduga kokkupuutumiseks ettenähtud plastmaterjalide ja -toodete kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 27. oktoobri 2004. aasta määrust (EÜ) nr 1935/2004 toiduga kokkupuutumiseks ettenähtud materjalide ja esemete kohta, millega tunnistatakse kehtetuks direktiivid 80/590/EMÜ ja 89/109/EMÜ, (1) eriti selle artikli 5 lõiget 2,
olles konsulteerinud Euroopa Toiduohutusametiga,
ning arvestades järgmist:
(1)
Komisjoni direktiivis 2002/72/EÜ (2) esitatakse plastmaterjalide ja -toodete valmistamiseks lubatud monomeeride ja muude lähteainete loetelu. Ainete ohtlikkust käsitleva uue teabe põhjal tuleks kõnealuses direktiivis sätestatud ühenduse lubatud ainete loetellu lisada teatavaid riigisiseselt ajutiselt kasutada lubatud monomeere ning uusi monomeere.
(2)
Direktiiv 2002/72/EÜ sisaldab samuti mittetäielikku loetelu lisaainetest, mida on lubatud kasutada plastmaterjalide ja -toodete valmistamisel. Kõnealust loetelu tuleb muuta nii, et see sisaldab muid lisaaineid, mida Euroopa Toiduohutusamet on hinnanud.
(3)
Uue olemasoleva teabe põhjal tuleb ühenduse tasandil teatavatele ainetele kehtestatud piiranguid muuta. Euroopa Toiduohutusamet soovitas vähendada eelkõige epoksiiditud sojaõli erimigratsiooni piirnormi (SML) kõnealust ainet sisaldavate PVC-tihendite puhul, mida kasutatakse imikute piimasegusid ja jätkupiimasegusid sisaldavate klaaspurkide sulgemisel või imikutele ja väikelastele mõeldud teraviljapõhistes töödeldud toitudes ja imikutoitudes. Euroopa Toiduohutusamet märkis, et nimetatud segusid korrapäraselt söövad imikud võivad kõnealuse ainega kokku puutuda määral, mis ületab lubatud päevase koguse. Seetõttu vähendati epoksiiditud sojaõli erimigratsiooni piirnormi eespool nimetatud toodete osas 60 mg-lt 30 mg-le/kg toidus või mudelaines, samal ajal kui muude toodete osas see ei muutunud.
(4)
Toiduga enne 19. novembrit 2006 kokkupuutuvate klaaspurkide sulgemiseks kasutatavate epoksiiditud sojaõli sisaldavate PVC-tihendite jaoks tuleb kehtestada üleminekuperiood.
(5)
Seetõttu tuleb vastavalt muuta direktiivi 2002/72/EÜ.
(6)
Käesoleva direktiivi kohaselt võetavad meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2002/72/EÜ II, III, V ja VI lisa muudetakse käesoleva direktiivi I kuni IV lisa kohaselt.
Artikkel 2
Direktiivi 2002/72/EÜ III lisa A jaos sätestatud piirangutele ja/või spetsifikatsioonidele vastavate viitenumbriga 88640 tähistatud epoksiiditud sojaõli sisaldavate PVC-tihendite, mida kasutatakse komisjoni direktiivis 91/321/EMÜ (3) määratletud imikute piimasegusid ja jätkupiimasegusid sisaldavate või komisjoni direktiivis 96/5/EÜ (4) määratletud imikutele ja väikelastele mõeldud teraviljapõhiseid töödeldud toite ja muid imikutoite sisaldavate enne 19. novembrit 2006 täidetud klaaspurkide sulgemisel ja mis vastavad direktiivi 2002/72/EÜ (mida on muudetud direktiiviga 2004/19/EÜ) III lisa A osas sätestatud erimigratsiooni piirnormile, turuleviimist võib jätkata, kui on tagatud, et materjalidele ja toodetele on märgitud täitmiskuupäev.
Täitmise kuupäev võib olla asendatud muu märkega tingimusel, et märge võimaldab kindlaks määrata täitmise kuupäeva. Täitmise kuupäev tuleb taotluse korral teatavaks teha pädevatele asutustele ja isikutele, kes vastutavad käesoleva direktiivi nõuete täitmise eest.
Esimest ja teist lõiku kohaldatakse, ilma et see piiraks Euroopa Parlamendi ja nõukogu direktiivi 2000/13/EÜ (5) nõuete täitmist.
Artikkel 3
1. Liikmesriigid võtavad käesoleva direktiivi järgimiseks vajalikud õigusnormid vastu ja avaldavad need hiljemalt 19. novembriks 2006. Liikmesriigid edastavad komisjonile viivitamatult õigusnormide teksti ning õigusnormide ja käesoleva direktiivi vastavustabeli.
Liikmesriigid kohaldavad õigusnorme nõnda, et:
a)
võimaldada direktiivi nõuetele vastavate toiduga kokkupuutumiseks ettenähtud plastmaterjalide ja -toodetega kauplemist ja nende kasutamist alates 19. novembrist 2006;
b)
keelata käesolevale direktiivile mittevastavate toiduga kokkupuutumiseks ettenähtud plastmaterjalide ja -toodete valmistamine ning ühendusse importimine alates 19. novembrist 2007.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga korraldatavas valdkonnas nende poolt vastuvõetud põhiliste siseriiklike õigusnormide teksti.
Artikkel 4
Direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 5
Direktiiv on adresseeritud liikmesriikidele.
Brüssel, 18. november 2005

Labels: 3
0
1
17